Tampere haluaa nyt profiloitua järvenrantakaupunkina – ministeriöltä 400 000 euron rahoitus

Vesistö- ja luontomatkailun kehittämiseen tähtäävä Järviluontokeskus eli Lake Nature Center Finland ja Tampereen Hiedanrannan järvisedimentin nollakuidun hyödyntämishanke ovat saaneet rahoitusta maa- ja metsätalousministeriöltä. Järviluontokeskusta valmistelevalle Ekokumppanit Oy:lle myönnettiin yli 138 000 euron ja Tampereen kaupungille nollakuidun hyödyntämiseen 265 000 euron rahoitus. Kaikkiaan tuetaan kymmentä veteen ja vesiosaamiseen liittyvää kokeilu- ja kehittämishanketta. Maa- ja metsätalousministeriö ja Etelä-Savon ely-keskus jakoivat 1,4 miljoonaa euroa vesialan kansainvälistymiseen, vesistömatkailuun sekä vesistöjen ravinteiden ja energian uudenlaiseen hyödyntämiseen. Tampere profiloituu järvenrantakaupungiksi Tampere haluaa jatkossa profiloitua entistä vahvemmin järvenrantakaupungiksi. Ranta-Tampellan rakentuminen, Särkänniemen alueen uudistuminen, Eteläranta ja Hiedanrannan kaupunginosan luominen ovat merkittäviä askelia tähän suuntaan. Järviluontokeskuksen tavoitteena on olla yksi tämän kehityksen lippulaivoja. Tavoitteena on luoda tamperelaisille yhteinen portti järvelle ja luontoon kaupungin paraatipaikalle Näsijärven äärelle. Lisä Tampereen matkailuvetovoimaan Valmistuessaan Järviluontokeskus olisi ympärivuotinen liikunnan, vesistä nauttimisen, matkailun, vesitiedon ja järviluonto-opetuksen päämaja. Päämääränä on valtakunnallisesti ja kansainvälisesti ainutlaatuinen kokonaisuus, joka tuo merkittävän lisän Tampereen ja Pirkanmaan matkailuvetovoimaan. Puhtaan veden arvostus, järvien suojelu, kestävä kehitys sekä suomalainen cleantech ja vesiosaaminen ovat keskuksen suunnittelun ja kaiken toiminnan pohjana. Projektipäällikkö O lli Vakkala Ekokumppaneista sanoo tavoitteena olevan vesistötiedon ja palveluiden kokoaminen yhteen paikkaan. –Tällä hetkellä Tamperetta ympäröivien järvien matkailullista potentiaalia ei ole täysimääräisesti hyödynnetty. Myönnetyn rahoituksen avulla meillä on mahdollisuus valmistella Järviluontokeskusta kevääseen 2019 saakka, sanoo Vakkala. Kysymyksessä on järvi-,vesistö- ja luontomatkailun testaus- ja konseptointihanke. Tampereen kaupungin hankkeessa tavoitteena on saada järven pohjassa oleva puunjalostusteollisuudesta peräisin oleva niin sanottu nollakuitu kannattavasti hyötykäyttöön. Nollakuidusta voitaisiin mahdollisesti valmistaa niin arvokemikaaleja, biokaasua kuin orgaanisia lannoitteita.